Rangers med åtte seire på rad
- Jeg tror vi stoler mer på hverandre nå. Men vi kan ikke slappe av nå. Vi må fortsette å presse hverandre til å bli bedre, sa Rangers-målvakt Henrik Lundqvist etter kampen. Mats Zuccarello ble poengløs i kampen og dermed ikke historisk.Nordmannen klarte nemlig i forrige kamp å tangere Espen «Shampo» Knutsens poengrekord i NHL. Begge har nå 111 målpoeng. Dermed er det bare et tidsspørsmål før Zuccarello troner alene på topp som den nordmann som har tatt flest målpoeng (scoringer og assists) i amerikansk ishockey. I lørdagens kamp mot New Jersey Devils ble det andrerekka i Rangers som sto for scoringene. Derek Stepan var kampens store spiller og sørget for alle målene. Etter 18.14 i første periode scoret han på egen hånd 1-0 til Rangers, og i andre periode sørget han for 2-0 etter 07.38, assistert av rekkekamerat Martin St. Louis og backen Dan Boyle. - Jeg hadde litt flaks i dag, men det skal jeg ikke klage over, sier Stephan etter kampen. New Jersey Devils, som hadde flere spillere på sykdomslista med kusma, og som spilte sin første kamp med nye trenere, reduserte til 2-1 etter 10.23 i andre periode med et skudd fra Steve Bernier. I tredje periode sørget Derek Stepan for sitt og Rangers' tredje mål etter 19.05 av perioden. Carl Hagelin og Martin St. Louis sto for assistene. Mats Zuccarello fikk 14.36 minutter med istid i kampen. Han får en ny sjanse til å bli historisk mandag. Da står Dallas Stars for tur. - Vi har lyst til å klatre så høyt vi kan. Vi kan ikke bare si til oss selv at vi er fornøyd med åtte sire på rad, sier backen Dan Girardi.
New York Rangers tok lørdag sin åttende seier på rad da New Jersey Devils ble slått med 3-1.